อยุธยา อลิอันซ์ ซี.พี.ส่งสินค้าใหม่รุกตลาดค้ำประกัน
อยุธยา อลิอันซ์ ซี.พี. ต่อยอดสินค้าขายดี มายแพลน ส่ง &#8216;มาย แพลน พลัส&#8217; การันตีผลตอบแทน 2% ทุกปี เพิ่มพลังเงินออมด้วยผลตอบแทนที่แน่นอน
20 ต.ค. 2553

อยุธยา อลิอันซ์ ซี.พี. ต่อยอดสินค้าขายดี มายแพลน ส่ง ‘มาย แพลน พลัส’ การันตีผลตอบแทน 2% ทุกปี เพิ่มพลังเงินออมด้วยผลตอบแทนที่แน่นอน
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัทอยุธยา อลิอันซ์ ซี.พี. ประกันชีวิต เปิดเผยว่า จากตัวเลขของทางการที่ยืนยันว่าเศรษฐกิจไทยในปีนี้จะโตไม่ต่ำกว่า 7% ถือว่าเป็นการฟื้นตัวสูงสุดเป็นอันดับสองในภูมิภาคอาเซียน ส่งผลให้บรรยากาศการลงทุน และความเชื่อมั่นต่อเศรษฐกิจของประเทศไทยมีแนวโน้มที่ดีขึ้น แต่ก็ต้องยอมรับว่าการลงทุนต่างๆ ยังมีความผันผวนค่อนข้างมาก ทั้งในตลาดหุ้นและราคาทองคำ อีกทั้งดอกเบี้ยเงินฝากยังไม่ปรับตัวเพิ่มขึ้น ทำให้นักลงทุนและประชาชนทั่วไปหันมาให้ความสนใจ และมองว่าผลิตภัณฑ์ประกันชีวิตเป็นอีกหนึ่งทางเลือกสำหรับการออมเงิน ซึ่งเป็นการลงทุนที่มีความเสี่ยงต่ำ แต่ให้ผลตอบแทนสูงและแน่นอนในระดับที่น่าพอใจ
ดังนั้น บริษัทจึงได้คิดค้นและพัฒนาผลิตภัณฑ์ที่ตอบโจทย์ความต้องการดังกล่าวของลูกค้า เพื่อตอกย้ำความเป็นผู้นำนวัตกรรมในด้านผลิตภัณฑ์ประกันชีวิต และกลยุทธ์การยึดลูกค้าเป็นศูนย์กลาง ผลิตภัณฑ์ เอเอซีพี มาย แพลน (มีเงินปันผล) เป็นกลุ่มผลิตภัณฑ์ประกันชีวิต ประเภทออมทรัพย์ที่ได้รับการตอบรับที่ดีจากลูกค้ามาอย่างต่อเนื่อง และยังเป็นหนี่งเดียวในตลาดที่ลูกค้าสามารถเลือกระยะเวลาในการคุ้มครองและระยะเวลาในการจ่ายเบี้ยประกันได้หลากหลายสูงสุดถึง 216 แบบ
ล่าสุดทางบริษัทฯ จึงได้ออกผลิตภัณฑ์ใหม่เพื่อการออมทรัพย์ 2 แบบ ‘สัญญาเพิ่มเติมออมทรัพย์พิเศษ 15/10’ และ ‘สัญญาเพิ่มเติมออมทรัพย์พิเศษ 20/20’ ซึ่งสามารถนำมาแนบคู่กับสัญญาหลัก เอเอซีพี มายแพลน (มีเงินปันผล) ได้มากถึง 176 แบบ และจำนวนเงินเอาประกันของสัญญาเพิ่มเติมออมทรัพย์พิเศษนี้สามารถซื้อได้สูงถึง 5 เท่าของสัญญาหลัก (ทั้งนี้ไม่เกิน 5 ล้านบาท) โดยเราจัดเป็น 2 แพ็คเกจแนะนำ ใช้ชื่อว่า “มาย แพลน พลัส 15/10” และ “มาย แพลน พลัส 20/20" ทั้งนี้เพื่อให้เป็นทางเลือกเพิ่มเติมสำหรับลูกค้าที่ต้องการเพิ่มค่าเงินออมด้วยผลตอบแทนที่แน่นอน พร้อมโอกาสรับผลตอบแทนเพิ่มขึ้น และยังได้รับความคุ้มครองชีวิตควบคู่ไปด้วย”
ผลิตภัณฑ์ มาย แพลน พลัส 15/10 เป็นแผนประกันชีวิตประเภทออมทรัพย์ระยะกลาง ชำระเบี้ยประกัน 10 ปี รับความคุ้มครองชีวิต 15 ปี รับผลตอบแทน 2% ของเงินเอาประกันภัยจากสัญญาเพิ่มเติมออมทรัพย์พิเศษ (มีเงินปันผล) ทุกปี ตั้งแต่สิ้นปีกรมธรรม์ที่ 1 ถึงปีที่ 14 และเงินครบกำหนดสัญญา 150% ของเงินเอาประกันภัยจากสัญญาเพิ่มเติมฉบับเดียวกันแล้ว ยังรับเพิ่มเงินครบกำหนดสัญญา 140% ของเงินเอาประกันภัยจากสัญญาหลัก เอเอซีพี มาย แพลน 15/10 (มีเงินปันผล) พร้อมรับเงินปันผลรายปีและเงินปันผลเมื่อครบกำหนดสัญญา
ส่วนผลิตภัณฑ์ มาย แพลน พลัส 20/20 เป็นแผนประกันชีวิตประเภทออมทรัพย์ระยะยาว ชำระเบี้ยประกันภัย 20 ปี รับความคุ้มครองชีวิต 20 ปี รับผลตอบแทน 2% ทุกปี ตั้งแต่สิ้นปีกรมธรรม์ที่ 1 ถึงปีที่ 19 และเงินครบกำหนดสัญญา 230% ของเงินเอาประกันภัยจากสัญญาเพิ่มเติมออมทรัพย์พิเศษ (มีเงินปันผล) แล้ว รับเพิ่มเงินครบกำหนดสัญญา 140% ของเงินเอาประกันภัยจากสัญญาหลัก เอเอซีพี มาย แพลน 20/20 (มีเงินปันผล) พร้อมรับเงินปันผลรายปีและเงินปันผลเมื่อครบกำหนดสัญญาอีกด้วย
น.ส.พัชรา กล่าวว่า จุดเด่นของผลิตภัณฑ์ใหม่ มาย แพลน พลัส ของเราอยู่ที่การการันตีผลตอบแทนที่จ่ายแน่นอน 2% ของเงินเอาประกันภัยจากสัญญาเพิ่มเติมออมทรัพย์พิเศษในทุกปี ตั้งแต่สิ้นปีกรมธรรม์ที่ 1 เป็นต้นไป ทั้งยังรับผลตอบแทนเพิ่มเติมในรูปของเงินปันผลปลายปี และที่ขาดไม่ได้ คือ เงินครบกำหนดสัญญาในอัตราที่สูงถึง 150% และ 230% ของเงินเอาประกันตามลำดับ นอกจากนั้น ทั้งสองแบบยังสามารถนำเบี้ยประกันมาลดหย่อนภาษีได้อีกด้วย
“ที่ผ่านมา แบบประกันในกลุ่ม ‘มายแพลน’ ประสบความสำเร็จเป็นอย่างมากในด้านยอดขาย เพราะเป็นแบบประกันที่มีความยืดหยุ่นให้สิทธิ์เต็มที่แก่ผู้เอาประกันภัย ปัจจุบันถือเป็นผลิตภัณฑ์ขายดีอันดับหนึ่งของบริษัทฯ สามารถสร้างยอดเบี้ยประกันคิดเป็น 50% ของยอดเบี้ยปีแรก ดังนั้นการออกผลิตภัณฑ์ใหม่ที่มีคุณสมบัติโดดเด่นและสามารถตอบสนองความต้องการของลูกค้าในยุคนี้ได้อย่างดีที่สุด น่าจะช่วยให้ยอดขาย ‘มายแพลน’ โดยรวมเพิ่มขึ้นเป็น 60% ของยอดเบี้ยปีแรก และจะช่วยสร้างยอดเบี้ยปีแรก ให้กับช่องทางตัวแทน ได้ถึง 4,000 ล้านบาท ตามเป้าหมายที่วางไว้ภายในสิ้นปีนี้ได้อย่างแน่นอน” น.ส.พัชรา กล่าว